游嵩山掘苍朮因留宿僧房有赋
左懋赏 (Ming)
谷风吹太清，日月宿石髻。嵌窦喷疾流，欹松挂萝荔。荷插沿涧行，背泉久凝睇。幽人识紫花，龛僧指苍蒂。相传赤山精，服之驻衰岁。竟日不盈把，知有鬼神卫。枫杉引直路，习习飞清霁。空月呈素辉，流光下禅砌。老昙定未回，壁灯犹嘒嘒。歇处古今停，悟时声色赘。横枕任卷舒，梦作嵩游憩。